*Pranešimas žiniasklaidai, 2019 m. rugsėjo 4 d.*

**„Hanner“ pradeda trečiąjį projekto „Centro rezidencija“ etapą**

**UAB „Hanner“ Vilniuje pradeda projekto „Centro rezidencija“ trečiojo etapo statybas. Šiame etape bus statomi trys mūriniai A+ energinės klasės daugiabučiai namai. „Hanner“ rinkai pasiūlys 176 butus, kurių plotas sieks nuo 25 iki 97 kvadratinių metrų.**

Sostinės Rinktinės gatvėje esančio projekto „Centro rezidencija“ trečiajam etapui statybos leidimas išduotas praeitą savaitę, o darbai bus pradėti šią savaitę. Projektą „Hanner“ planuoja užbaigti 2020 m. IV ketv., į jį bendrovė investuoja 14 mln. Eur.

„Centro rezidencijos“ trečiojo etapo vidutinė butų kaina sieks 2599 Eur/kv. m.

Pirmajame „Centro rezidencijos“ etape parduoti beveik visi butai, iš 115 butų liko neparduotas tik 1, o antrajame etape, kurį planuojama užbaigti iki metų pabaigos, jau parduota daugiau nei 75% butų.

„Pirkėjai Vilniuje vis labiau vertina, kur ir kaip praleidžia savo laiką. „Centro rezidencijos“ namai nuo Katedros aikštės yra nutolę vos kelis šimtus metrų, todėl gyventojai gali visas reikalingas vietas pasiekti pėsčiomis ar dviračiu, išvengdami automobilių spūsčių – tai yra didžiausias šio projekto privalumas“, – teigia „Hanner“ valdybos pirmininkas Arvydas Avulis.

Kiekvieno „Centro rezidencijos“ etapo gyventojai turės atskirą uždarą teritoriją ir savo vidinį kiemą su žaliosiomis zonomis, pasivaikščiojimo takais. Pirmo aukšto gyventojai turės nuosavas terasas.

„Centro rezidencija“ yra viena iš naujo daugiafunkcio kvartalo, kurį „Hanner“ plėtoja buvusio Žalgirio stadiono teritorijoje (6,6 ha), dalių. Tad „Centro rezidencijos“ gyventojai galės džiaugtis nauja infrastruktūra bei viešosiomis erdvėmis, kurias suprojektavo viena žymiausių pasaulyje kraštovaizdžio architektų studijų „Martha Schwartz Partnership“.

Kvartale jau veikia pirmasis Baltijos šalyse „Courtyard by Marriott“ tinklo viešbutis ir A klasės biurų kompleksas „Business Stadium West“.

Teritorijoje iškils ir daugiau verslo centrų. Šalia Šeimyniškių gatvės jau įsibėgėjo biurų pastato „Business Stadium North“ statybos. Liepos mėnesį baigėsi verslo centro „Business North East“ architektūrinis konkursas.

Iš viso į šios teritorijos plėtrą planuojama investuoti daugiau nei 200 mln. eurų. Į viešųjų erdvių kūrimą „Hanner“ investuos 2 mln. eurų.

Be „Centro rezidencijos“ ir verslo kvartalo „Business Stadium“ „Hanner“ Vilniuje plėtoja gyvenamuosius projektus „Renesanso“, „Pilies apartamentai“ ir „Paparčių namai“.

Daugiau nei dviejų dešimtmečių istoriją skaičiuojanti „Hanner“ yra viena didžiausių NT plėtros bendrovių Baltijos šalyse, šiuo metu aktyviai veikianti Lietuvoje, Latvijoje ir Rumunijoje. Pernai „Hanner“ į gyvenamuosius ir komercinius NT projektus iš viso investavo 60 mln. eurų.

**Kontaktai žiniasklaidai:**

Matas Noreika

+370 656 12252

[matas@gravitas.lt](mailto:matas@gravitas.lt)